钦定古今图书集成/明伦汇编/氏族典/第058卷 > 徐鹿卿
## 钦定古今图书集成/明伦汇编/氏族典/第058卷 > 徐鹿卿

按《宋史徐鹿卿传》：“鹿卿字德夫，隆兴丰城人。博通经史，以文学名于乡。嘉定十六年进士，调南安军学教
授，辟福建安抚司干办公事，改知尤溪县，辟宰南安，
最闻，令赴都堂审察，以母丧去。服阕，迁国子监主簿，
改枢密院编修官，权右司，赞画二府，言者劾之，知建
昌军，召赴行在，擢度支郎官兼右司。入对，极陈时弊”，
改侍右郎官兼《敕命》删修官兼右司。言者以他事诋
鹿卿，主管云台观。越月，起为江东转运判官。岳珂罢，
以鹿卿兼领太平，仍暂提举茶盐事，移浙东提点刑
狱，加直秘阁兼提举常平。御史劾罢之。知泉州，改赣
州，皆辞。迁浙西提点刑狱、江淮都大坑冶，皆以病固
辞，遂主管玉局观。及召还，又辞。改直宝章阁、知宁国
府、提举江东常平，又辞。淳祐三年，以右司召，权太府
少卿兼右司、中书门下省检正诸房公事，兼崇政殿
说书。逾年，兼权吏部侍郎，以疾丐祠。迁右文殿修撰、
知平江府兼发运副使，力丐祠。上谕丞相挽留之，召
权兵部侍郎，固辞。上令丞相以书招之。鹿卿至，兼国
子祭酒，权礼部侍郎兼同修国史，兼实录院同修撰
兼侍讲，权给事中。上眷遇深笃而忌者寖多，因乞去，
迁礼部侍郎。累疏告老，授宝章阁待制、知宁国府，而
《引年》之疏五上，不允。提举鸿禧观，遂致仕，进华文阁
待制。卒，赠四官，谥“清正。”